**Τ.Τ.Τ., Κική Δημουλά**

*Σε μορφή σχολίου, χρονογραφήματος ή μικρού διηγήματος τα κείμενα αυτά έχουν αυτοβιογραφικό, εξομολογητικό ή άλλοτε ηθογραφικό περιεχόμενο καθρεφτίζοντας την εποχή που γράφτηκαν αλλά και έναν ολόκληρο κόσμο, βιώματα, σκέψεις και συναισθήματα, που γνωρίσαμε στην ποίηση της Κικής Δημουλά. Τα κείμενα αυτά είναι επιλογή από τα «Κυκλογραφήματα» που γράφτηκαν την περίοδο 1959- 1967 και δημοσιεύτηκαν στο περιοδικό «Κύκλος» της Τράπεζας της Ελλάδος, στην οποία εργαζόταν η Κική Δημουλά.*

Είναι Πέμπτη. Αυτό δεν προσθέτει τίποτα. Είναι απόγευμα. Αυτό αφαιρεί. Είναι καιρός βροχερός. Αυτό περιπλέκει. Είσαι μόνος σου, κι αυτό προσθέτει, αφαιρεί, περιπλέκει.
Ένα γραμματοκιβώτιο στο δρόμο σου είναι μια πρώτη βοήθεια.
Έχω να ρίξω ένα γράμμα. Την ίδια στιγμή που πλησιάζω το φάκελο στη μικρή χαραμάδα, ένας άλλος φάκελος έχει υψωθεί, έχει σταθεί δίπλα στον δικό μου, μα τον βλέπω να υποχωρεί, να χαμηλώνει, κι ο αποστολέας μού παραχωρεί τη σειρά του.
– Παρακαλώ. Ορίστε. Δεν είναι τίποτα βιαστικό! Και που το ρίχνω …, ψελλίζει.
Κρατώ το γράμμα μου στο μεταίχμιο επαφής, και με το χέρι ψηλά, σα να παραδίδομαι στα απρόοπτα του κόσμου και της βροχής, κοιτάζω τον ομιλητή. Είναι αγαπητός: ηλικιωμένος και θλιμμένος.
Ρίχνει μια ματιά γύρω γύρω στον καιρό και συνεχίζει:
-Δυο λόγια στέλνω στην κόρη μου … Μοναχοκόρη. Σώνει και καλά να γίνει αισθητικός. Γιατί δε μαθαίνεις τη βελόνα, Κατίνα μου, να ‘χεις την πελατεία της μάνας σου έτοιμη; Τι λέτε, μπαμπά, τώρα. Θέλω κάτι ανώτερο. Τι να κάμω, μοναχοκόρη, βλέπετε, πουλάω ένα αμπελάκι στο χωριό μου, τέτοιο σταφύλι δεν το βλέπετε ποτέ στην αγορά. Και με τα λεφτά που πήρα τη στέλνω έξω. Κατίνα, της είπα, κοίτα να τελειώσεις γρήγορα, γιατί αυτό, όταν σε γεννήσαμε και σε μεγαλώναμε, δεν το λογαριάζαμε να συμβεί. Μάλιστα, μπαμπά, μου είπε, κι έφυγε. Τέλειωσαν οι σπουδές, και τι νομίζετε πως μου γράφει; Μπαμπά, αποφάσισα να κάμω εδώ καριέρα. Εκεί υπάρχει συναγωνισμός, ενώ εδώ χαίρει άκρας εκτιμήσεως το επάγγελμα. Είμαι καλλιτέχνης, κι είναι κρίμα να θαφτώ εκεί. Κατάλαβα ότι δεν θα γύριζε. Και τι δεν έκαμα για να τη συγκινήσω. Τι γράμματα, τι ποιηματάκια από τον ημεροδείχτη… Τίποτα. Μέχρι που μια μέρα πήρα τη γυναίκα μου και πήγαμε στο φωτογραφείο. Πρώτη μου φορά το έκανα αυτό. Αν τη βλέπατε αυτή τη φωτογραφία, θα σπάραζε η δική σας η καρδιά. Εκείνης όμως τίποτα. Παρά μου απάντησε, μπαμπά, μην μπαίνετε εμπόδιο στα όνειρά μου. Τις προάλλες βρήκαμε σε ένα συρτάρι κάποιο παιδικό μπερεδάκι που της το ‘χε πλέξει η μάνα της. Ας το στείλουμε, είπα στη γυναίκα μου. Μπορεί να μετανοήσει … Και χτες λαβαίνω ένα σημείωμα, πολύ θυμωμένο, μπαμπά, ξεμωραθήκατε; Με κάνετε να τρέχω στα τελωνεία, και να πληρώνω και φόρο … Κι εγώ της γράφω τώρα, πως καλά, δε θα ξαναγίνει αυτό, και τουλάχιστον, αν μπορεί, ας μας στείλει μια φωτογραφία της …

Κική Δημουλά
εκτός σχεδίου, Ε’ Έκδοση, Ίκαρος, 2020

**1ο ΘΕΜΑ**

1. Σε καθεμία από τις ακόλουθες διαπιστώσεις να δώσετε τον χαρακτηρισμό «Σωστό» ή «Λάθος», ανάλογα με το αν αποδίδουν σωστά το νόημα του κειμένου. Να τεκμηριώσετε την απάντησή σας με αναφορές στο κείμενο.

*1. Τα πρόσωπα του κειμένου είναι δύο και το ένα ταυτίζεται με τον αφηγητή.
2. Και τα δύο πρόσωπα ετοιμάζονται να ρίξουν ένα γράμμα στο γραμματοκιβώτιο.
3. Ο συνομιλητής του αφηγητή είναι ένας δύστροπος και αντιπαθητικός τύπος.
4. Ο άνθρωπος αυτός στερεί από τη μοναχοκόρη του την ευκαιρία να κάνει πραγματικότητα το όνειρό της λόγω οικονομικής ανέχειας.
5. Από την στιγμή που η κόρη του κεντρικού πρωταγωνιστή φεύγει στο εξωτερικό τόσο η σχέση των γονέων με το παιδί τους όσο και η συμπεριφορά του παιδιού αλλάζουν εντελώς.*

2. Ποια είναι η αντίδραση των γονέων, όταν η μοναχοκόρη τους δηλώνει την επιθυμία της να ασχοληθεί με κάτι διαφορετικό από εκείνο που οι ίδιοι είχαν στο μυαλό τους; Πώς εξηγείτε την στάση τους; (50-60 λέξεις).

**2ο ΘΕΜΑ**

1. Στο κείμενο έχουμε εναλλαγή παροντικών και παρελθοντικών χρόνων. Παραθέστε σχετικά παραδείγματα και απαντήστε στο ερώτημα: Γιατί νομίζετε ότι κάνει αυτή την επιλογή η συγγραφέας; Επηρεάζεται το νόημα και το ύφος του κειμένου;

2. Εντοπίστε το είδος του αφηγητή (είναι σταθερό ή αλλάζει;) και δώστε σε κάθε περίπτωση όλες τις απαραίτητες πληροφορίες για τον βαθμό συμμετοχής του στα γεγονότα και για την οπτική του γωνία.

3. Ποιος αφηγηματικός τρόπος χρησιμοποιείται στο δεύτερο μισό του κειμένου παράλληλα με την αλλαγή του αφηγητή; Πώς αξιοποιείται από την συγγραφέα και τι ανάγκες εξυπηρετεί;

4. Ο τίτλος του κειμένου είναι το αρκτικόλεξο Τ.Τ.Τ. Πρόκειται για τη Διεύθυνση των Ταχυδρομείων, Τηλέγραφων και Τηλεφωνίας του Υπουργείου Συγκοινωνιών που καταργήθηκε το 1923. Πώς υπηρετεί ο συγκεκριμένος τίτλος το νόημα του κειμένου;

**ΘΕΜΑ Γ**

**Γ1.** Στο πρώτο μισό του λογοτεχνικού κειμένου που περιγράφεται η συνάντηση αφηγητή και κεντρικού ήρωα αποδίδεται η συναισθηματική κατάσταση των δύο προσώπων με ένα συγκεκριμένο, τυπικό της Κικής Δημουλά, σχήμα λόγου. Εντοπίστε το κι εξηγήστε τη λειτουργία του (ένα για καθένα από τα δύο πρόσωπα).

**Γ2.** Η στάση της κόρης στο λογοτεχνικό κείμενο είναι αντιπροσωπευτική της στάσης των νέων απέναντι στο ζήτημα της επαγγελματικής αποκατάστασης. Ποια είναι αυτή και πώς δηλώνεται; Αξιοποιήστε και κειμενικούς δείκτες για να τεκμηριώσετε την απάντησή σας. Συμφωνείτε με το σκεπτικό της; Καταθέστε την προσωπική σας άποψη για τα κριτήρια επιλογής επαγγέλματος. (150 – 200 λέξεις)

**1ο ΘΕΜΑ**

**1.**

1. Λάθος «Τι λέτε, μπαμπά, τώρα. Θέλω κάτι ανώτερο.», «Μέχρι που μια μέρα πήρα τη γυναίκα μου και πήγαμε στο φωτογραφείο.»
2. Σωστό «Έχω να ρίξω ένα γράμμα. Την ίδια στιγμή που πλησιάζω το φάκελο στη μικρή χαραμάδα, ένας άλλος φάκελος έχει υψωθεί … κι ο αποστολέας μού παραχωρεί τη σειρά του.»
3. Λάθος «Είναι αγαπητός: ηλικιωμένος και θλιμμένος.»
4. Λάθος «Τι να κάμω, μοναχοκόρη, βλέπετε, πουλάω ένα αμπελάκι στο χωριό μου, … Και με τα λεφτά που πήρα τη στέλνω έξω.»
5. Λάθος «Αν τη βλέπατε αυτή τη φωτογραφία, θα σπάραζε η δική σας η καρδιά. Εκείνης όμως τίποτα.», «Κι εγώ της γράφω τώρα, πως καλά, δε θα ξαναγίνει αυτό, και τουλάχιστον, αν μπορεί, ας μας στείλει μια φωτογραφία της …» «Τι λέτε, μπαμπά, τώρα. Θέλω κάτι ανώτερο.», «Μέχρι που μια μέρα πήρα τη γυναίκα μου και πήγαμε στο φωτογραφείο.»

**2.** Οι γονείς της κοπέλας, αν και αιφνιδιάζονται από την απόφασή της, δε διστάζουν να την στηρίξουν. Ωστόσο, η οικονομική δυσπραγία που χαρακτηρίζει την οικογένεια αναγκάζει τον πατέρα να πουλήσει ένα ακίνητο προκειμένου να ικανοποιήσει την επιθυμία της κόρης του. Αψηφώντας τις επιταγές της λογικής ο πατέρας υπακούει στην αγάπη του για το παιδί του. Η αντίδρασή του υπαγορεύεται από την επιθυμία του να δει ευτυχισμένο την κόρη του.

**2ο ΘΕΜΑ**

**1.** Στο πρώτο μέρος της αφήγησης ο κυρίαρχος χρόνος είναι ο **ενεστώτας**, ο οποίος όμως είναι **ιστορικός**, αφού στην πραγματικότητα αναφέρεται σε γεγονότα του παρελθόντος. Ο αφηγητής που ταυτίζεται με τη συγγραφέα αναφέρεται στην ημέρα και τις συνθήκες συνάντησης με το δεύτερο βασικό πρόσωπο της ιστορίας, ενώ ταυτόχρονα παραθέτει προσωπικά σχόλια (*Είναι Πέμπτη, δεν προσθέτει τίποτα, Είναι απόγευμα, αφαιρεί, περιπλέκει, κρατώ, παραδίδομαι, βλέπω*). Αλλά και η αφήγηση του πατέρα αξιοποιεί σε μεγάλο βαθμό τον ιστορικό ενεστώτα, ιδιαίτερα στους παρέμβλητους διαλόγους μεταξύ του ίδιου και της κόρης του (*στέλνω, δε μαθαίνεις, λέτε, Θέλω, πουλάω, στέλνω γράφει, λαβαίνω*). Ως προς το **ύφος** ο ιστορικός ενεστώτας εξασφαλίζει στην αφήγηση **αμεσότητα, ζωντάνια και διάρκεια που κεντρίζει το ενδιαφέρον του αναγνώστη**. Από άποψη νοήματος δημιουργείται η **αίσθηση του αυθόρμητου και της απρόοπτης εξέλιξης** που παρουσιάζεται ως άγνωστη και στον αφηγητή, ενώ ταυτόχρονα στην περίπτωση του πατέρα η χρήση του συγκεκριμένου χρόνου δηλώνει και την **απροθυμία του να ξεχάσει όσα συνέβησαν αφήνοντάς τα στο παρελθόν**. Στους διαλόγους ο ενεστώτας προσδίδει **θεατρικότητα και παραστατικότητα**, καθώς στον αναγνώστη δημιουργείται η αίσθηση ότι τους παρακολουθεί την ώρα που λαμβάνουν χώρα.

Ωστόσο, σε ένα σημαντικό μέρος της αφήγησης του πατέρα συναντάμε και **παρελθοντικούς χρόνους, παρατατικούς** (*σε μεγαλώναμε, δεν το λογαριάζαμε, δεν θα γύριζε, βλέπατε, θα σπάραζε***), αορίστους** (*σε γεννήσαμε, μου είπε, κι έφυγε, τέλειωσαν, αποφάσισα, κατάλαβα, δεν έκαμα, πήρα, και πήγαμε, μου απάντησε, βρήκαμε*) και **παρακείμενο** (*το ‘χε πλέξει*). Με τον παρατατικό ο πατέρας ανακαλεί ευχάριστες (σε μεγαλώναμε) και δυσάρεστες περιόδους της ζωής του (δε θα γύριζε, θα σπάραζε) που σχετίζονται με την απόφαση της κόρης του να φύγει και την αντίδραση του ίδιου και της γυναίκας του απέναντι σε αυτήν. Επιπλέον, **ο παρατατικός καθιστά το ύφος νοσταλγικό και μελαγχολικό, ενώ ταυτόχρονα του χαρίζει πυκνότητα και γοργό ρυθμό**. Οι αόριστοι με τη σειρά τους σε συνδυασμό με τον παρακείμενο συσχετίζονται με μοναδικά γεγονότα του παρελθόντος των οποίων η αναφορά είναι αναγκαία για να κατανοήσει ο αναγνώστης τις συμπεριφορές των ηρώων και τους χαρακτήρες τους: οι γονείς προσπαθούν συστηματικά αλλά μάταια να πείσουν την κόρη τους να επιστρέψει, η κόρη με απόλυτο τρόπο αποκρούει κάθε τέτοια πρόταση. Ως προς το ύφος οι αόριστοι εξασφαλίζουν **εξομολογητικότητα, παραστατικότητα αλλά και δραματικότητα σε σχέση με τη γοργή εξέλιξη των γεγονότων**.

**2.** Το κείμενο ξεκινά με έναν **πρωτοπρόσωπο αυτοδιηγητικό αφηγητή** που **ταυτίζεται πιθανότατα με τη συγγραφέα**. Αυτό επιβεβαιώνεται και από τη χρήση του **α΄ ρηματικού προσώπου** που προσδίδει στο κείμενο αμεσότητα και παράλληλα δημιουργεί μια αίσθηση οικειότητας. Αυτός ο αφηγητής συνιστά και ένα από τα πρωταγωνιστικά πρόσωπα, πράγμα που καθιστά την αφήγηση πιο **αξιόπιστη**, καθώς έχει τον **χαρακτήρα μαρτυρίας**.

Η οπτική γωνία του αφηγητή είναι περιορισμένη, αφού γνωρίζει τόσα όσα αναλογούν στον ρόλο του, είναι δηλαδή αφηγητής-άνθρωπος και βλέπει τα πάντα από τη δική πλευρά **(εσωτερική εστίαση).**Ωστόσο το κείμενο αξιοποιεί και δεύτερο αφηγητή (τον πατέρα) που είναι ενδοδιηγητικός, καθώς **εγκιβωτίζει την αφήγησή του** στην κύρια αφήγηση για να συμπληρώσει όλες τις απαραίτητες πληροφορίες για την ιστορία της κόρης του. Και αυτός αφηγείται σε α΄ πρόσωπο κι ασφαλώς ως αφηγητής-άνθρωπος, δηλαδή με περιορισμένη γνώση. Η αφήγησή του διαθέτει επίσης την αξιοπιστία προσωπικής μαρτυρίας παρόλο που πρόκειται πάλι για εσωτερική εστίαση.

**3.** Με την αλλαγή του αφηγητή έχουμε μια εγκιβωτισμένη πρωτοπρόσωπη αφήγηση με τη μορφή μονολόγου. Ο πατέρας εκθέτει όλη την ιστορία που σχετίζεται με τις επιλογές της κόρης του και περιγράφει παρεμβάλλοντας σχόλια αντιδράσεις και συμπεριφορές τόσο του ίδιου και της γυναίκας του όσο και του παιδιού. Έτσι καταθέτει τα προσωπικά του βιώματα με τρόπο άμεσο και παραστατικό, αφού δεν περιορίζεται στη στεγνή αφήγηση, αλλά παραθέτει αυτούσιους διαλόγους με την κόρη του. Με τον τρόπο αυτό γίνονται γνωστές οι σκέψεις και οι αγωνίες του, αλλά παράλληλα κατανοεί και ο αναγνώστης κινήσεις και συμπεριφορές. Επιπλέον, εξασφαλίζεται έντονη θεατρικότητα και διατηρείται αμείωτο το ενδιαφέρον μέχρι το τέλος.

**4.** Μετά την αναχώρηση της κόρης από το σπίτι η επικοινωνία των γονιών με το παιδί τους γίνεται αποκλειστικά με γράμματα (Ένα γραμματοκιβώτιο στο δρόμο σου είναι μια πρώτη βοήθεια.), τηλεγραφήματα και τηλεφωνήματα. Τα τρία Ταυ φαίνεται πως εξουσιάζουν τη ζωή των γονέων καταλαμβάνοντας και αναλώνοντας ένα μεγάλο μέρος του χρόνου τους. Τα γράμματα γίνονται μοχλός πίεσης και εργαλεία συναισθηματικού επηρεασμού από τους γονείς προς την κόρη (Και τι δεν έκαμα για να τη συγκινήσω. Τι γράμματα, τι ποιηματάκια από τον ημεροδείχτη) για να την πείσουν να επιστρέψει. Πακέτα επιστρατεύονται για τον ίδιο λόγο (Τις προάλλες βρήκαμε σε ένα συρτάρι κάποιο παιδικό μπερεδάκι που της το ‘χε πλέξει η μάνα της. Ας το στείλουμε, είπα στη γυναίκα μου.) Αλλά το αποτέλεσμα δεν είναι το επιθυμητό. Συνεπώς, ο τίτλος ανταποκρίνεται με τρόπο εξαιρετικά παραστατικό και ταυτόχρονα δραματικό (φέρει συναισθηματικό φορτίο) στο θέμα της ιστορίας.

**Θέμα Γ**

**Γ1.** Και τα δύο πρόσωπα του κειμένου φαίνεται πως βρίσκονται σε κατάσταση μοναξιάς. Η αφηγήτρια το δηλώνει καταρχάς με την περιγραφή της ημέρας και του καιρού: απόγευμα Πέμπτης με καιρό βροχερό. Έπειτα με τρία ρήματα που συνιστούν τις συνέπειες της μοναξιάς σε σχήμα προσωποποίησης: Είσαι μόνος σου, κι αυτό προσθέτει, αφαιρεί, περιπλέκει συνέπειες που αντιμετωπίζονται με ένα γραμματοκιβώτιο, δηλαδή ένα μέσο επικοινωνίας (μια πρώτη βοήθεια). Το β΄ ενικό πρόσωπο τονίζει με τη σειρά του αυτή τη μοναξιά.

Μια δεύτερη προσωποποίηση περιγράφει τη μοναξιά του δευτέρου προσώπου: ένας άλλος φάκελος έχει υψωθεί, έχει σταθεί δίπλα στον δικό μου, μα τον βλέπω να υποχωρεί, να χαμηλώνει. Και αυτό το πρόσωπο φαίνεται πως αναζητά την επικοινωνία και την επαφή μέσα από τα γράμματα.

**Γ2.** Στο κείμενο της Δημουλά περιγράφεται η «αντιπαράθεση» γονέων – παιδιού στο ζήτημα της επιλογής επαγγέλματος. Όπως είναι φυσικό οι επιλογές του παιδιού δε βρίσκονται σε συμφωνία με τις αντίστοιχες των γονέων εξαιτίας των διαφορετικών κριτηρίων που εφαρμόζουν. Για τους γονείς η δυνατότητα επαγγελματικής αποκατάστασης αλλά και η γενικότερη οικονομική κατάσταση της οικογένειας επηρεάζουν τη στάση τους στο ζήτημα. Μέσα από τον διάλογο αυτό γίνεται σαφές (Γιατί δε μαθαίνεις τη βελόνα, Κατίνα μου, … Θέλω κάτι ανώτερο.). Η κόρη ονειρεύεται ένα καλύτερο μέλλον στο εξωτερικό και η στάση της είναι απόλυτη. Η άρνηση επιστροφής δηλώνεται με την αλλαγή της συμπεριφοράς της απέναντι στους γονείς (Είμαι καλλιτέχνης, κι είναι κρίμα να θαφτώ εκεί). Η αλλαγή αυτή περιλαμβάνει συμβουλές αποτρεπτικού χαρακτήρα (μην μπαίνετε εμπόδιο στα όνειρά μου) και καταλήγει σε θυμό (… ξεμωραθήκατε; Με κάνετε να τρέχω στα τελωνεία, και να πληρώνω και φόρο).
Θεωρώ ότι η αντίδραση της κοπέλας στα σχέδια των γονέων είναι αναμενόμενη, αν και η στάση της χαρακτηρίζεται κάποιες φορές σκληρή. Ωστόσο δικαιολογείται, αν λάβουμε υπόψη ότι οι προτεραιότητες των νέων στην επιλογή επαγγέλματος δε σχετίζονται τόσο με τις υλικές απολαβές όσο με τις επιθυμίες τους, τις κλίσεις τους και την ελπίδα μιας ποιοτικότερης ζωής. Τα παραπάνω συχνά συνεπάγονται απομάκρυνση από την πατρική εστία κι αναζήτηση μιας ευτυχισμένης ζωής εκτός συνόρων.